
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	8 noiembrie 2010

	Nr.
	27/552


R A P O R T

asupra proiectului de Lege privind declararea zilei de 24 ianuarie zi de sărbătoare naţională legală
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 423 din 1 septembrie 2010, cu dezbaterea pe fond, în procedură obişnuită, a proiectului de Lege privind declararea zilei de 24 ianuarie zi de sărbătoare naţională legală.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.217/10.03.2010)
· avizul negativ al Comisiei juridice, de disciplină şi imunităţi (nr.31/703/23.09.2010)
· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/1530/15.09.2010)
· punctul de vedere negativ al Guvernului (nr.955/12.04.2010)
Proiectul de lege are ca obiect de reglementare declararea zilei de 24 ianuarie ca fiind zi de sărbătoare naţională legală şi includerea acestei zile printre zilele de sărbătoare legală în care nu se lucrează, fapt ce a impus şi modificarea art.134 alin.(1) din Legea nr.53/2003 - Codul Muncii.
Comisia propune Plenului Camerei Deputaţilor aprobarea proiectului de lege în forma prezentată de Senat, având în vedere importanţa istorică a zilei de 24 ianuarie. 
Proiectul de lege  face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 noiembrie 2010 au participat, în conformitate cu prevederile art.55 din Regulamentul Camerei Deputaţilor:

- dl. Nicolae Ivăşchescu, Secretar de Stat la Ministerul Muncii, Familiei şi Protecţiei Sociale;
- dna. Marcela Dumitraş, consilier la Ministerul Muncii, Familiei şi Protecţiei Sociale.
La lucrările comisiei au fost prezenţi 22 deputaţi, din totalul de 22 membri ai comisiei.

Raportul comisiei a fost adoptat cu majoritate de voturi (4  voturi împotrivă).
Proiectul de lege a fost adoptat  de Senat  în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Monica Rallu Curta

